*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 30ής Οκτωβρίου 1981

παρέχουσα στη Γαλλική Δημοκρατία την έγκριση λήψεως μέτρων διασφαλίσεως έναντι της εισαγωγής νημάτων βάμβακος προελεύσεως Ελλάδος

(Τα κείμενα στη γαλλική και ελληνική γλώσσα είναι τα μόνα αυθεντικά)

(81/988/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως της Ελλάδος (1), και ιδίως το άρθρο 130,

Εκτιμώντας:

ότι η γαλλική κυβέρνηση με επιστολή της 21ης Σεπτεμβρίου 1981 ζήτησε από την Επιτροπή να της επιτραπεί, κατ' εφαρμογή του άρθρου 130 της πράξεως προσχωρήσεως, η λήψη μέτρων διασφαλίσεως έναντι της εισαγωγής στη Γαλλία νημάτων βάμβακος καταγωγής Ελλάδος, επικαλούμενη σοβαρές δυσχέρειες της νηματουργίας βάμβακος peigne·

ότι για το σκοπό αυτό η γαλλική κυβέρνηση επιθυμεί να τεθούν σε εφαρμογή μέτρα περιορίζοντα τις εισαγωγές νημάτων σε 200 τόνους, για καθένα από τους τρείς τελευταίους μήνες του 1981, και 600 τόνους, για κάθε μήνα του 1982·

ότι τα νήματα βάμβακος peigne αποτελούν εμπόρευμα που προκύπτει από ιδιαίτερη μέθοδο παραγωγής, που διακρίνεται ευκρινώς από τα άλλα συγγενή προϊόντα· πρόκειται λοιπόν για έναν τομέα υπό την έννοια του άρθρου 130 της πράξεως προσχωρήσεως·

ότι η εθνική παραγωγή της Γαλλίας νημάτων βάμβακος peigne, που αποτελεί το 14 % της συνολικής παραγωγής της νηματουργίας βάμβακος, ήταν 21 000 τόνοι το 1979, 22 700 τόνοι το 1980 και θα είναι, σύμφωνα με τις εκτιμήσεις της γαλλικής βιομηχανίας βάμβακος, περίπου 19 000 τόνοι το 1981, σημειώνοντας κατά συνέπεια πτώση της τάξεως των 16 % μεταξύ 1980 και 1981·

ότι η νηματουργία βάμβακος peigne συνολικά απασχολεί περίπου 4 300 άτομα, από τα οποία περίπου 2 000 (47 %) απασχολούνται σε τέσσερις επιχειρήσεις ενωμένες, ιδιαίτερα δοκιμαζόμενες από την παρούσα κατάσταση, και εγκατεστημένες στην περιφέρεια Nord-Pas de Calais που αντιπροσωπεύουν μόνες τους το 40 % της εθνικής παραγωγής νημάτων βάμβακος peigne·

ότι ένα σχέδιο αναδιαρθρώσεως, που αφορά τις τέσσερις αυτές επιχειρήσεις, βρίσκεται εν εξελίξει· προβλέπει ιδίως μείωση του προσωπικού διαρκούντος του 1982 καθώς και διαρρύθμιση και εκσυγχρονισμό της δομής παραγωγής· ότι για το σκοπό αυτό μελετάται σχέδιο επενδύσεως·

ότι η γαλλική παραγωγή νημάτων βάμβακος peigne προέρχεται κατά 54 % από την περιοχή Nord-Pas de Calais·

ότι το μέρος των εισαγωγών στη Γαλλία νημάτων βάμβακος peigne ελληνικής προελεύσεως, επί του συνόλου των εισαγωγών νημάτων βάμβακος peigne κάθε προελεύσεως, είναι της τάξεως των 60 % για τους πρώτους έξι μήνες του 1981·

ότι οι εισαγωγές στα άλλα Κράτη μέλη νημάτων βάμβακος ελληνικής προελεύσεως εξελίχθηκαν κατά τον ακόλουθο τρόπο τα τελευταία χρόνια:

1.2.3.4.5 // // // // // // // 1978 // 1979 // 1980 // πρώτο εξάμηνο

1981 // // // // // // ΕΟΚ // 50 774 // 51 191 // 49 424 // // Γερμανία // 26 398 // 23 261 // 22 133 // 10 239 // Γαλλία // 4 078 // 5 670 // 6 134 // 4 771 // Ιταλία // 7 041 // 8 293 // 6 676 // 2 464 // Ολλανδία // 3 731 // 4 075 // 4 165 // 1 630 // Βέλγιο // 3 487 // 3 754 // 4 091 // 1 988 // Ηνωμένο Βασίλειο // 2 912 // 2 471 // 2 246 // // Ιρλανδία // 191 // 216 // 133 // 166 // Δανία // 2 930 // 3 451 // 3 846 // 1 725 // // // // //

ότι από τους αριθμούς αυτούς προκύπτει, ότι κατά την διάρκεια του πρώτου εξαμήνου 1981 αυτές οι εισαγωγές δεν αυξήθηκαν παρά μόνο στη Γαλλία και την Ιρλανδία και έμειναν στάσιμες ή μειώθηκαν στα άλλα Κράτη μέλη·

ότι αυτή η αύξηση των εξ Ελλάδος εισαγωγών στη Γαλλία πρέπει να θεωρηθεί η κύρια αιτία της επιδεινώσεως των δυσχερειών, που συναντά η γαλλική νηματουργία βάμβακος peigne, δεδομένου ότι το μέρος των εισαγωγών στη Γαλλία νημάτων βάμβακος peigne ελληνικής προελεύσεως επί του συνόλου των εισαγωγών νημάτων βάμβακος της ίδιας προελεύσεως είναι της τάξεως του 75 %· ότι οι δυσχέρειες αυτές δύνανται να παραταθούν και να επιφέρουν σοβαρή επιδείνωση της οικονομικής καταστάσεως σε ορισμένη περιοχή·

ότι η ονοματολογία ΝΙΜΕΧΕ δεν προβλέπει ειδική δασμολογική κλάση για τα νήματα βάμβακος peigne και ότι κατά συνέπεια είναι δύσκολο, από τελωνειακής απόψεως να εντοπισθεί με ταχύτητα αυτή η κατηγορία προϊόντων· ότι για να αποφευχθεί ο διαχωρισμός μεταξύ αυτής της κατηγορίας των νημάτων βάμβακος carde, η διενέργεια ελέγχων στα σύνορα που θα καθυστερήσουν χωρίς λόγο τις εισαγωγές, είναι σκόπιμο να προβλεφθεί ένα μέτρο που καλύπτει τα νήματα βάμβακος peigne και carde·

ότι υπ' αυτές τις συνθήκες μια παροδική σταθεροποίηση των εισαγωγών νημάτων βάμβακος ελληνικής προελεύσεως θα έπρεπε να επιτρέψει την έναρξη της διαδικασίας βελτιώσεως και αποκαταστάσεως της ισορροπίας της αντίστοιχης γαλλικής νηματουργίας, με σκοπό να εξασφαλίσει σε αυτήν και ιδίως στις επιχειρήσεις, που αναδιαρθρώνονται, προσαρμογή στον κοινοτικό ανταγωνισμό·

ότι η Επιτροπή είναι υποχρεωμένη να διαλέξει κατά προτεραιότητα τα μέτρα που επιφέρουν τις λιγότερες διαταράξεις στη λειτουργία της κοινής αγοράς·

ότι από της κοινοποιήσεως της παρούσας αποφάσεως, ένας περιορισμός των εισαγωγών νημάτων βάμβακος ελληνικής προελεύσεως, καθορισμένος σε 300 τόνους για καθένα από τους μήνες Νοέμβριο και Δεκεμβρίου 1981 και 650 τόνους για το μήνα Ιανουάριο 1982, φαίνεται ότι είναι το καταλληλότερο μέτρο· ότι το σύστημα , που θα καταρτισθεί γι' αυτόν το σκοπό, δεν θα μπορεί να εφαρμοσθεί παρά μόνο στις αποστολές που έγιναν μετά από την ημερομηνία της κοινοποιήσεως· οι αποστολές που έγιναν πριν από αυτήν την ημερομηνία δεν θα πρέπει επομένως να υπολογισθούν για τους σκοπούς της εφαρμογής αυτής της αποφάσεως,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Γαλλική Δημοκρατία εξουσιοδοτείται να περιορίσει υπό τις κατωτέρω αναφερόμενες προϋποθέσεις τις εισαγωγές στη Γαλλία νημάτων βάμβακος (κλάση 55.05) ελληνικής προελεύσεως.

Άρθρο 2

Ο δυνάμει του πρώτου άρθρου εγκρινόμενος περιορισμός καθορίζεται σέ:

- 300 τόνους κατ' ανώτατο όριο για την περίοδο από της κοινοποιήσεως μέχρι τις 30 Νοεμβρίου 1981

- 300 τόνους κατ' ανώτατο όριο για την περίοδο από 1ης Δεκεμβρίου 1981 μέχρι τις 31 Δεκεμβρίου 1981

- 650 τόνους κατ' ανώτατο όριο για την περίοδο από 1ης Ιανουαρίου 1982 μέχρι τις 31 Ιανουαρίου 1982.

Άρθρο 3

Η παρούσα απόφαση δεν εφαρμόζεται προκειμένου περί παραδόσεων νημάτων βάμβακος που έχουν αποσταλεί πριν από την κοινοποίησή της.

Άρθρο 4

Η παρούσα απόφαση απευθύνεται στη Γαλλική Δημοκρατία και στην Ελληνική Δημοκρατία.

Έγινε στις Βρυξέλλες, στις 30 Οκτωβρίου 1981.

Για την 'Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 291 της 19. 11. 1979, σ. 17.